เทเวศฯเร่งจ่ายสินไหมหมื่นล.
เสียหายต่ำกว่า 50 ล.รับเร็ว‘ชาติชาย’ขึ้นนั่งเอ็มดีคนใหม่
14 ธ.ค. 2554

เสียหายต่ำกว่า 50 ล.รับเร็ว‘ชาติชาย’ขึ้นนั่งเอ็มดีคนใหม่
เทเวศประกันภัย เผยลูกค้าได้รับความเสียหายจากน้ำท่วมมูลค่าร่วม 1 หมื่นล้านบาท สินไหมต่ำกว่า 50 ล้านจ่ายได้ทันที
นายอนันต์ เกษเกษมสุข กรรมการผู้จัดการ บริษัท เทเวศประกันภัย เปิดเผยว่า ลูกค้าของบริษัททั้งรายใหญ่และรายย่อยได้รับความเสียหายจากน้ำท่วมรวมประมาณ 1 หมื่นล้านบาท
ทั้งนี้ บริษัทสามารถที่จะจ่ายสินไหมทดแทนให้กับลูกค้าได้ทั้งจำนวน เนื่องจากมีการทำประกันภัยต่อไปยังต่างประเทศเป็นส่วนใหญ่
สำหรับลูกค้าที่วงเงินค่าสินไหมทดแทนไม่เกิน 50 ล้านบาท จะได้รับการชดเชยทันทีที่เอกสารครบ
“ส่วนลูกค้ารายใหญ่ที่ทำประกันภัยต่อกับต่างประเทศอาจจะต้องใช้เวลานาน เพราะเกี่ยวข้องกับหลายส่วน” นายอนันต์ กล่าว
นายอนันต์ กล่าวว่า การจ่ายสินไหมทดแทนเป็นสิ่งที่ต้องทำในการช่วยเหลือผู้เดือดร้อนให้กลับมายืนให้ได้โดยเร็วที่สุด นอกเหนือจากการเข้าไปช่วยฟื้นฟูโรงงานอุตสาหกรรมให้สภาพภายในกลับคืนสู่สภาพปกติ ซึ่งที่ผ่านมาบริษัทได้ร่วมกับบริษัทอื่นๆ เข้าไปช่วยลูกค้าในนิคมอุตสาหกรรม 
“ที่ผ่านมาเราไม่สามารถทำบทบาทนั้นให้กับเซ็นทรัลเวิลด์ เพราะมีเรื่องกฎหมายเข้ามาเกี่ยวข้อง แต่น้ำท่วมสามารถเข้าไปช่วยลูกค้าได้ทันทีและเข้าเงื่อนไขกรมธรรม์ชัดเจน ซึ่งเป็นหน้าที่ของกรรมการผู้จัดการคนใหม่ที่จะเข้ามาดูแลต่อไป หมดภาระหน้าที่ของผมในปีนี้” นายอนันต์ กล่าว
นางภาวณี ทิพย์เพชร เลขานุการคณะกรรมการบริหาร สำนักงานบริหารงานกรรมการและสื่อสารองค์กร บริษัท เทเวศประกันภัย กล่าวว่า นายอนันต์ได้ครบสัญญาการทำงานกับทางบริษัท 6 ปี ซึ่งมีวาระปกติ 4 ปี และต่อสัญญาพิเศษอีก 2 ปี 
คณะกรรมการของบริษัทได้ทำการสรรหาและคัดเลือก นายชาติชาย ชินเวชกิจวานิชย์ รองกรรมการผู้จัดการ ขึ้นเป็นกรรมการผู้จัดการคนใหม่ จะมีผลอย่างเป็นทางการในวันที่ 2 ม.ค. 2555 หลังจากร่วมงานกับบริษัท เทเวศประกันภัย มาตั้งแต่ปี 2537
นอกจากนี้ นายชาติชายยังจบปริญญาโท ด้านคณิตศาสตร์ประกัน ภัยโดยตรง จากมหาวิทยาลัยจอร์เจีย สหรัฐ